[pic] | COMISIA EUROPEANĂ |

Bruxelles, 31.3.2010

COM(2010) 119 final

2010/0074 (COD)

Propunere de

REGULAMENT AL PARLAMENTULUI EUROPEAN ȘI AL CONSILIULUI

privind inițiativa cetățenilor

{SEC(2010) 370}

EXPUNERE DE MOTIVE

1. CONTEXTUL PROPUNERII

Tratatul privind Uniune Europeană introduce o nouă dimensiune a democrației participative, în completarea democrației reprezentative pe care se bazează Uniunea. Tratatul consolidează cetățenia Uniunii și recunoaște dreptul fiecărui cetățean de a participa la viața democratică a Uniunii. Acesta consacră standardele-cheie ale dialogului civil care trebuie respectate de instituții și codifică practica referitoare la desfășurarea de ample consultări publice, pusă deja în aplicare de Comisie. Tratatul introduce, mai presus de toate, o inovare importantă în funcționarea democratică a Uniunii, întrucât acordă cetățenilor dreptul la o inițiativă a cetățenilor, prin care un milion de cetățeni pot invita Comisia să prezinte anumite propuneri legislative.

Această dispoziție nouă reprezintă un pas înainte important în viața democratică a Uniunii. Aceasta oferă o ocazie unică de a apropia Uniunea de cetățeni și de a intensifica dezbaterea transfrontalieră a aspectelor legate de politicile UE, reunind cetățenii din mai multe țări în sprijinul unei chestiuni specifice.

Cu toate acestea, este important de subliniat faptul că inițiativa cetățenilor reprezintă o inițiativă de stabilire a agendei de lucru. Deși nu afectează dreptul de inițiativă al Comisiei, aceasta va obliga totuși Comisia, la nivel de colegiu, să acorde o atenție deosebită solicitărilor formulate prin inițiativele cetățenilor.

Caracteristicile-cheie ale inițiativei cetățenilor sunt consacrate în tratat. Tratatul prevede, în special, că inițiativa cetățenilor trebuie semnată de cel puțin un milion de persoane, provenind dintr-un număr semnificativ de state membre. De asemenea, inițiativa trebuie să se înscrie în domeniul de aplicare al competențelor Comisiei și trebuie să aibă drept obiect aspecte pentru care cetățenii consideră că este nevoie de un act legislativ al Uniunii în vederea punerii în aplicare a tratatelor.

Cu toate acestea, tratatul lasă la latitudinea Parlamentului European și a Consiliului, acționând în conformitate cu procedura legislativă ordinară, să stabilească într-un regulament procedurile și condițiile de funcționare în practică a inițiativei cetățenilor.

Pentru a profita de ocazia oferită de această nouă dispoziție și pentru a o valorifica pe deplin, procedurile și condițiile referitoare la inițiativele cetățenilor trebuie să faciliteze utilizarea acestui instrument, asigurând în același timp respectarea spiritului dispozițiilor prevăzute în tratat.

Prin urmare, principiile care stau la baza prezentei propuneri sunt următoarele:

- condițiile trebuie să garanteze faptul că inițiativele cetățenilor sunt reprezentative pentru un interes al Uniunii, asigurând în același timp că instrumentul este ușor de pus de aplicat;

- procedurile trebuie să fie simple și ușor de urmat și, în același timp, să prevină fraudarea sau folosirea abuzivă a sistemului, fără a impune sarcini administrative inutile asupra statelor membre.

2. REZULTATELE CONSULTĂRILOR CU PĂRȚILE INTERESATE

Având în vedere importanța acestei noi dispoziții a tratatului pentru cetățenii, societatea civilă și părțile interesate din întreaga UE, precum și complexitatea unora dintre chestiunile care trebuie abordate, Comisia a lansat o amplă consultare publică prin adoptarea unei cărți verzi la 11 noiembrie 2009[1]. Consultarea a generat peste 300 de răspunsuri din partea unui spectru larg de părți interesate, printre care s-au numărat cetățeni, organizații și autorități publice. La 22 februarie 2010, a avut loc, la Bruxelles, o audiere publică pentru toți respondenții la cartea verde.

2.1. Observații generale

În răspunsurile la cartea verde s-a subliniat necesitatea ca procedurile și condițiile privind inițiativa cetățenilor să fie simple, ușor de aplicat și accesibile tuturor cetățenilor UE, precum și proporționale cu natura inițiativei cetățenilor.

Răspunsurile au confirmat, de asemenea, că sunt necesare mai multe cerințe pentru a se asigura că instrumentul rămâne credibil și că nu lasă loc la abuzuri și că cerințele respective trebuie să asigure totodată condiții uniforme de sprijinire a unei inițiative a cetățenilor în întreaga UE.

2.2. Asigurarea caracterului reprezentativ al inițiativelor cetățenilor pentru un interes al UE

În ceea ce privește numărul minim de state membre din care trebuie să provină cetățenii care sprijină o inițiativă a cetățenilor, numeroși respondenți au considerat că o treime din statele membre reprezintă un prag adecvat. Organizațiile, în special, s-au exprimat în mod semnificativ în favoarea unui prag mai scăzut, și anume un sfert din statele membre.

În plus, răspunsurile au confirmat necesitatea ca semnatarii unei inițiative a cetățenilor să includă cel puțin un număr minim de cetățeni provenind din fiecare dintre statele membre respective. Numeroși respondenți au fost de acord că un procent de 0,2% din populație reprezintă un prag adecvat. Alții au considerat că pragul ar trebui să fie mai redus, motivând că obiectivul trebuie să fie prevenirea abuzurilor, fără a reprezenta însă un obstacol pentru prezentarea unei inițiative. În sfârșit, mai mulți respondenți au susținut o abordare cu totul diferită pentru stabilirea pragurilor, argumentând că un procent fix pentru toate statele membre nu este echitabil, deoarece este mult mai ușor, de exemplu, să fie colectate declarații de susținere de la 1 000 de cetățeni (reprezentând 0,2% din populație) în Luxemburg, decât 160 000 de declarații în Germania și că, prin urmare, este mai ușor să se țină seama de statele mici decât de cele mari.

2.3. Cerințe privind colectarea și verificarea declarațiilor de susținere

Respondenții au susținut pe scară largă ideea de a se stabili o serie de cerințe procedurale pentru colectarea și verificarea declarațiilor de susținere în vederea asigurării unui proces uniform în întreaga UE și a evitării situației în care organizatorii trebuie să respecte norme diferite în fiecare stat membru.

Mai mult, majoritatea respondenților nu doresc restricții specifice cu privire la modul de colectare a declarațiilor de susținere și ar dori ca cetățenii Uniunii să poată semna o inițiativă oriunde s-ar afla - de exemplu, pe stradă – indiferent de locul lor de ședere sau de origine.

Respondenții au susținut aproape în unanimitate posibilitatea ca cetățenii să susțină inițiative online.

Consultarea a confirmat, de asemenea, că este oportun să fie stabilită o limită de timp pentru colectarea declarațiilor de susținere a unei inițiative. Majoritatea respondenților au fost de acord că un an ar reprezenta o perioadă adecvată, deși au existat numeroși respondenți care au preferat fie o perioadă mai lungă (18 luni), fie o perioadă mai scurtă (6 luni).

În plus, respondenții au susținut, în general, instituirea unui sistem obligatoriu de înregistrare a inițiativelor propuse pe un site specific creat de Comisia Europeană înainte de lansarea procesului de colectare. Respondenții consideră că un astfel de sistem de înregistrare ar permite urmărirea inițiativelor în curs și ar reprezenta un instrument de comunicare și de asigurare a transparenței.

În sfârșit, respondenții au sprijinit în mare parte stabilirea unei vârste minime pentru susținerea unei inițiative a cetățenilor, iar cei mai mulți dintre ei au considerat că aceasta trebuie să fie legată de vârsta la care cetățenii au dreptul de vot în alegerile pentru Parlamentul European. Cu toate acestea, unii respondenți au adus argumente în favoarea stabilirii vârstei minime la 16 ani, punând accentul pe faptul că inițiativa cetățenilor nu se înscrie într-o campanie electorală, ci reprezintă numai o inițiativă de stabilire a agendei de lucru și că stabilirea vârstei minime la 16 ani în întreaga UE ar stimula interesul tinerilor pentru chestiunile europene și ar încuraja dezbaterile pe aceste teme.

2.4. Examinarea inițiativelor de către Comisie

Respondenții au fost în mare parte de acord că 6 luni ar reprezenta o limită de timp adecvată care să îi permită Comisiei să examineze și să ajungă la o concluzie cu privire la o inițiativă.

Cu toate acestea, consultarea a scos în evidență puncte de vedere diferite în ceea ce privește chestiunea admisibilității unei inițiative propuse.

Numeroși respondenți consideră că admisibilitatea unei inițiative a cetățenilor ar trebui verificată înainte de colectarea declarațiilor de susținere pentru a se evita o pierdere de resurse, precum și frustrarea în rândul cetățenilor care au semnat o inițiativă reușită, dar care în final se dovedește inadmisibilă. Unele autorități publice și-au exprimat, de asemenea, îngrijorarea cu privire la necesitatea de a utiliza resurse publice pentru a efectua verificări referitoare la inițiative care în final s-ar dovedi inadmisibile.

Pe de altă parte, alți respondenți sunt împotriva efectuării unei verificări ex-ante a admisibilității, argumentând că dezbaterea transeuropeană creată de o inițiativă este mai importantă decât rezultatul final. Aceștia consideră că nu ar fi de dorit ca lansarea unei dezbateri publice și a unei campanii în urma unei inițiative a cetățenilor să poată fi împiedicată din exterior de Comisie, chiar dacă inițiativa respectivă nu se înscrie în sfera competențelor sale.

3. PRINCIPALELE ELEMENTE ALE PROPUNERII

3.1. Numărul minim de state membre (articolul 7)

Propunerea stabilește numărul minim de state la o treime. Acest lucru se bazează pe alte dispoziții ale tratatului, potrivit cărora nouă state membre sau o treime dintre acestea reprezintă un număr suficient pentru a asigura reprezentarea unui interes al Uniunii. Acest prag este cel utilizat în dispozițiile privind „cooperarea consolidată”, care prevăd că „cel puțin nouă state membre” trebuie să participe[2]. O treime este folosită, de asemenea, ca prag pentru inițierea procedurii de subsidiaritate prevăzute la articolul 7 alineatul (2) din Protocolul privind aplicarea principiilor subsidiarității și proporționalității, anexat la tratate.

Acest prag reflectă și rezultatul consultării publice.

3.2. Numărul minim de cetățeni pe stat membru (articolul 7 și anexa I)

Pe baza argumentelor formulate pe parcursul consultării potrivit cărora un procent fix pentru toate statele membre nu ar fi echitabil, propunerea prevede un prag fix pentru fiecare stat membru, care este proporțional degresiv cu populația fiecărui stat, cu un prag minim și un plafon.

Pentru a asigura întemeierea acestor praguri pe criterii obiective, Comisia le-a stabilit pe baza unui multiplu al numărului de membri ai Parlamentului European pentru fiecare stat membru[3]. Multiplul ales este 750 pentru a reflecta cerințele exprimate de mai multe părți interesate de a se stabili pragul sub 0,2% din populație, pe de o parte, și pentru a se ține seama de îngrijorările privind un eventual nivel prea scăzut al pragului în statele mici, pe de altă parte. Într-adevăr, prin aplicarea unui factor de multiplicare de 750, pragul pentru mai mult de jumătate din statele membre ar fi inferior sau chiar mult inferior procentului de 0,2% din populație, în timp ce pentru statele membre mai mici pragul ar fi mai ridicat.

Prin urmare, acest sistem ar permite un număr de semnatari care va fi proporțional mai scăzut în țările mari și proporțional mai ridicat în țările mici.

3.3. Vârsta minimă [articolul 3 alineatul (2)]

În lumina rezultatelor obținute în urma consultării, propunerea stabilește că vârsta minimă este cea la care cetățenii au dreptul de a vota în alegerile pentru Parlamentul European.

3.4. Înregistrarea inițiativelor propuse (articolul 4)

Propunerea prevede crearea unui sistem obligatoriu de înregistrare a inițiativelor propuse într-un registru online, pus la dispoziție de Comisie, ceea ce reflectă sprijinul larg exprimat în cursul consultării în favoarea acestei opțiuni. Înregistrarea nu va implica susținerea de către Comisie a inițiativei propuse de cetățeni.

3.5. Procedurile și condițiile pentru colectarea declarațiilor de susținere (articolele 5 și 6)

Propunerea nu prevede nicio restricție cu privire la modul de colectare a declarațiilor de susținere. Acest lucru respectă opiniile exprimate de majoritatea părților interesate care consideră că procesul de colectare ar trebui să fie liber.

În plus, în lumina răspunsurilor la consultare, propunerea prevede de asemenea posibilitatea ca declarațiile de susținere să fie colectate online. Cu toate acestea, pentru a se asigura că declarațiile de susținere colectate online prezintă același grad de autenticitate ca și cele colectate pe suport de hârtie și că statele membre le pot verifica în același mod, propunerea prevede că sistemele de colectare online trebuie să prezinte elemente de securitate adecvate și că statele membre trebuie să certifice conformitatea acestor sisteme cu normele de securitate respective, fără a aduce atingere responsabilității organizatorilor în ceea ce privește protecția datelor. Dată fiind necesitatea de a elabora specificații tehnice detaliate pentru a pune în aplicare această dispoziție, se propune prezentarea acestor specificații de către Comisie în cadrul măsurilor de punere în aplicare. Cu toate acestea, colectarea online ar trebui să fie autorizată încă de la început.

3.6. Termenele de colectare a declarațiilor de susținere [articolul 5 alineatul (4)]

Propunerea prevede un termen de 12 luni pentru colectarea declarațiilor de susținere. Acest lucru reflectă nevoia confirmată de răspunsurile la cartea verde de a asigura, pe de o parte, caracterul relevant al inițiativelor cetățenilor și, pe de altă parte, o perioadă de colectare suficient de lungă având în vedere complexitatea unei activități desfășurate în întreaga Uniune Europeană.

3.7. Decizia privind admisibilitatea inițiativelor propuse de cetățeni (articolul 8)

Propunerea prevede obligația organizatorului unei inițiative de a depune o cerere în atenția Comisiei prin care solicită o decizie privind admisibilitatea inițiativei, după ce a colectat 300 000 de declarații de susținere semnate de persoane provenind din cel puțin trei state membre.

Pragurile alese pentru această verificare a admisibilității corespund în ansamblu unei treimi din pragurile finale necesare pentru a prezenta o inițiativă în atenția Comisiei. În acest scop, sunt necesare cel puțin un milion de declarații de susținere provenind din cel puțin o treime din statele membre. Prin urmare, se poate considera că o treime din aceste praguri reprezintă un eșantion suficient de reprezentativ pentru a declanșa verificarea admisibilității.

Comisia ar dispune de două luni pentru a evalua dacă inițiativa intră în sfera competențelor sale și dacă vizează o chestiune pentru care se poate adopta un act legislativ al Uniunii Europene în scopul punerii în aplicare a tratatelor, precum și pentru a lua o decizie în acest sens.

Această abordare reflectă nevoia exprimată în timpul consultării de a se verifica admisibilitatea juridică a unei inițiative într-un stadiu incipient, înainte de colectarea tuturor declarațiilor de susținere și înainte de a solicita statelor membre să le verifice. Cu toate acestea, propunerea nu prevede efectuarea acestor verificări ale admisibilității încă de la început, înainte ca inițiativele să fie înregistrate, deoarece un obiectiv principal este de a promova dezbaterea publică pe teme europene, chiar dacă o inițiativă nu se înscrie în sfera competențelor legale ale Comisiei. Mai mult, prin abordarea aleasă se evită a se da impresia exprimării de către Comisie a unei opinii favorabile cu privire la o inițiativă în sine, înainte de a fi colectată vreo declarație de susținere. În plus, prin această abordare s-ar evita suportarea de către statele membre a unei sarcini administrative legate de verificarea declarațiilor de susținere primite în sprijinul unei inițiative care s-ar putea dovedi, în final, inadmisibilă.

3.8. Cerințe privind verificarea și autenticitatea declarațiilor de susținere (articolul 9)

În vederea limitării sarcinii administrative a statelor membre, propunerea le oferă acestora libertatea de a decide cu privire la controalele pe care trebuie să le efectueze pentru a verifica valabilitatea declarațiilor de susținere colectate pentru o inițiativă care a fost declarată admisibilă. Cu toate acestea, controalele respective trebuie să poată permite certificarea declarațiilor de susținere primite pentru statul membru în cauză și trebuie să se desfășoare într-un termen de trei luni. O astfel de abordare va permite statelor membre să desfășoare aceste controale, de exemplu, pe baza unor eșantioane aleatorii, un sistem de verificare folosit de majoritatea statelor membre pentru inițiativele naționale ale cetățenilor.

3.9. Examinarea unei inițiative a cetățenilor de către Comisie (articolul 11)

Propunerea stabilește un termen de 4 luni în care Comisia trebuie să examineze inițiativa cetățenilor care i-a fost prezentată în mod oficial, în conformitate cu dispozițiile regulamentului. Acest lucru reflectă sprijinul global exprimat în cursul consultării în favoarea acestei abordări. Ulterior, Comisia va trebui să își prezinte concluziile cu privire la inițiativa respectivă și la acțiunile pe care intenționează să le întreprindă într-o comunicare, care va fi notificată atât organizatorului, cât și Parlamentului European și Consiliului și care va fi publicată.

3.10. Protejarea datelor cu caracter personal (articolul 12)

Obiectivul propunerii este de a asigura că toți actorii relevanți - organizatorul, statele membre și Comisia - respectă pe deplin protecția datelor, atât pe parcursul organizării inițiativei cetățenilor, cât și în etapele ulterioare ale acesteia. Cerințele prevăzute în Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date[4] și în Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organismele comunitare și privind libera circulație a acestor date[5] se aplică în prelucrarea datelor cu caracter personal efectuată în aplicarea prezentului regulament. Cu toate acestea, s-a considerat că, pentru a evita orice dubiu, este necesar ca organizatorul unei inițiative a cetățenilor să fie desemnat drept operator de date în sensul Directivei 95/46/CE și să fie specificată perioada maximă în care pot fi păstrate datele cu caracter personal colectate în vederea inițiativei cetățenilor. În plus, cu toate că dispozițiile prevăzute în capitolul III din Directiva 95/46/CE privind acțiunile în justiție, răspunderea și sancțiunile sunt pe deplin aplicabile în ceea ce privește prelucrarea datelor efectuată în aplicarea prezentului regulament, s-a considerat necesar să se prevadă, de asemenea, că statele membre trebuie să asigure că organizatorii unei inițiative a cetățenilor sunt răspunzători, în baza dreptului civil și penal din țara lor, pentru încălcarea prezentului regulament.

3.11. Revizuirea anexelor și clauza de revizuire (articolele 16 și 21)

Dată fiind lipsa unei experiențe la nivelul UE în ceea ce privește acest tip de instrument al democrației participative, propunerea prevede o clauză de revizuire, în baza căreia Comisia trebuie să prezinte un raport privind punerea în aplicare a prezentului regulament după cinci ani de la intrarea în vigoare a acestuia.

În plus, ținând seama de faptul că ar putea fi necesare anumite ajustări tehnice ale anexelor la prezentul regulament, în special în urma acumulării de experiență, propunerea prevede posibilitatea Comisiei de a modifica anexele prin intermediul unor acte delegate în conformitate cu articolul 290 din Tratatul privind funcționarea Uniunii Europene. Într-adevăr, Comisia consideră că astfel de modificări nu necesită o propunere legislativă integrală și că, prin urmare, recurgerea la competențe delegate este justificată.

2010/0074 (COD)

Propunere de

REGULAMENT AL PARLAMENTULUI EUROPEAN ȘI AL CONSILIULUI

privind inițiativa cetățenilor

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 24 primul paragraf,

având în vedere propunerea Comisiei Europene,

având în vedere avizul Comitetului Economic și Social European[6],

având în vedere avizul Comitetului Regiunilor[7],

după consultarea Autorității Europene pentru Protecția Datelor[8],

acționând în conformitate cu procedura legislativă ordinară,

întrucât:

(1) Tratatul privind Uniunea Europeană consolidează cetățenia Uniunii și îmbunătățește în continuare funcționarea democratică a Uniunii prevăzând, printre altele, că fiecare cetățean are dreptul de a participa la viața democratică a Uniunii și că cel puțin un milion de cetățeni care sunt resortisanți ai unui număr semnificativ de state membre pot lua inițiativa de a invita Comisia Europeană să prezinte, în sfera competențelor sale, orice propunere adecvată cu privire la chestiunile pentru care cetățenii consideră că este nevoie de un act legislativ al Uniunii în vederea punerii în aplicare a tratatelor.

(2) Tratatul privind funcționarea Uniunii Europene prevede că Parlamentul European și Consiliul trebuie să adopte dispozițiile care reglementează procedura și condițiile pentru o astfel de inițiativă a cetățenilor.

(3) Aceste proceduri și condiții trebuie să fie clare, simple, ușor de aplicat și proporționale cu natura inițiativei cetățenilor.

(4) Acestea ar trebui să garanteze, de asemenea, că cetățenii Uniunii sunt supuși unor condiții similare atunci când sprijină o inițiativă a cetățenilor, indiferent de statul membru din care provin.

(5) Este necesar să se stabilească numărul minim de state membre din care trebuie să provină cetățenii. Pentru a se asigura că o inițiativă a cetățenilor este reprezentativă pentru un interes al Uniunii, acest număr trebuie stabilit la o treime din statele membre.

(6) În acest scop, este de asemenea de dorit să se stabilească numărul minim de cetățeni provenind din fiecare dintre aceste state membre. Pentru a se asigura condiții similare pentru cetățenii care sprijină o inițiativă a cetățenilor, aceste numere minime trebuie să fie degresiv proporționale cu dimensiunea fiecărui stat membru. Din motive de claritate, acestea trebuie stabilite pentru fiecare stat membru într-o anexă la prezentul regulament.

(7) Este oportun să se stabilească o vârstă minimă necesară pentru sprijinirea unei inițiative a cetățenilor. Aceasta trebuie să fie vârsta la care cetățenii au dreptul de vot în alegerile pentru Parlamentul European.

(8) Pentru a se asigura coerența și transparența în legătură cu inițiativele propuse de cetățeni, trebuie ca fiecare inițiativă să fie înregistrată pe un site pus la dispoziție de Comisie înainte de colectarea de la cetățeni a declarațiilor de susținere necesare. Propunerile care sunt abuzive sau lipsite de seriozitate nu trebuie înregistrate, iar Comisia trebuie să respingă înregistrarea propunerilor care sunt vădit contrare valorilor Uniunii. Comisia trebuie să efectueze înregistrarea în conformitate cu principiile generale ale bunei administrări.

(9) Organizatorul unei inițiative propuse de cetățeni trebuie să fie responsabil pentru colectarea de la cetățeni a declarațiilor de susținere necesare.

(10) Trebuie prevăzut ca declarațiile de susținere să poată fi colectate pe suport de hârtie, precum și online. Sistemele de colectare online trebuie să conțină elemente de securitate adecvate pentru a asigura, inter alia , posibilitatea de a identifica persoana și de a stoca în siguranță datele. În acest scop, trebuie să i se solicite Comisiei să prezinte specificații tehnice detaliate pentru sistemele de colectare online.

(11) Este oportun ca statele membre să verifice conformitatea sistemelor de colectare online cu cerințele prezentului regulament.

(12) Este oportun să se asigure că declarațiile de susținere a unei inițiative a cetățenilor sunt colectate într-un anumit termen. Pentru a se asigura că inițiativele propuse de cetățeni rămân relevante, ținând totodată seama de complexitatea colectării declarațiilor de susținere în întreaga Uniune Europeană, termenul respectiv nu trebuie să depășească 12 luni de la data înregistrării inițiativei propuse.

(13) Comisia trebuie să ia o decizie privind admisibilitatea inițiativei propuse într-un stadiu suficient de timpuriu. Prin urmare, organizatorul trebuie să solicite o decizie după ce va fi colectat, de la semnatari provenind din cel puțin trei state membre, 300 000 de declarații de susținere a unei inițiative propuse.

(14) În termen de două luni de la primirea unei cereri din partea organizatorului, Comisia trebuie să adopte o decizie privind admisibilitatea acesteia. O inițiativă propusă de cetățeni trebuie considerată admisibilă dacă intră în sfera de aplicare a competențelor Comisiei și dacă se referă la o chestiune pentru care poate fi adoptat un act legislativ al Uniunii în vederea punerii în aplicare a tratatelor.

(15) Este oportun să se prevadă că, atunci când o inițiativă a cetățenilor a primit declarațiile de susținere necesare din partea semnatarilor și, dacă aceasta este considerată admisibilă, fiecare stat membru trebuie să fie răspunzător pentru verificarea și certificarea declarațiilor de susținere colectate de la cetățenii provenind din statul respectiv. Ținând seama de necesitatea de a limita sarcina administrativă a statelor membre, acestea trebuie să efectueze verificările într-o perioada de trei luni pe baza unor controale adecvate și să prezinte un document care să certifice numărul de declarații de susținere valabile care au fost primite.

(16) Organizatorii trebuie să asigure că toate condițiile relevante stabilite în prezentul regulament sunt îndeplinite înainte ca o inițiativă a cetățenilor să fie prezentată Comisiei.

(17) În termen de patru luni, Comisia trebuie să examineze o inițiativă a cetățenilor și să prezinte concluziile sale și acțiunile pe care intenționează să le întreprindă ca răspuns la inițiativa respectivă.

(18) Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date[9] se aplică prelucrării datelor cu caracter personal efectuate în aplicarea prezentului regulament. În această privință, trebuie clarificat faptul că organizatorul unei inițiative a cetățenilor și autoritățile competente din statul membru respectiv sunt operatori de date în sensul Directivei 95/46/CE și trebuie specificată perioada maximă în care pot fi păstrate datele cu caracter personal colectate în legătură cu o inițiativă a cetățenilor. În calitatea lor de operatori de date, organizatorii trebuie să ia toate măsurile adecvate pentru a respecta obligațiile care le revin în temeiul Directivei 95/46/CE, în special cele referitoare la legalitatea prelucrării, la securitatea activităților de prelucrare și la comunicarea de informații, precum și drepturile persoanei vizate de a avea acces la propriile date cu caracter personal și de a corecta sau șterge aceste date.

(19) Dispozițiile prevăzute în capitolul III din Directiva 95/46/CE privind acțiunile în justiție, răspunderea și sancțiunile sunt pe deplin aplicabile în ceea ce privește prelucrarea datelor efectuată în aplicarea prezentului regulament. În plus, statele membre trebuie să asigure că organizatorii unei inițiative a cetățenilor sunt răspunzători, în baza dreptului civil sau penal din țara lor, pentru încălcarea prezentului regulament și a dispozițiilor conexe.

(20) Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date[10] este pe deplin aplicabil în cazul prelucrării datelor cu caracter personal efectuate de către Comisie în aplicarea prezentului regulament.

(21) Comisia trebuie împuternicită să adopte acte delegate în conformitate cu articolul 290 din Tratatul privind funcționarea Uniunii Europene în scopul modificării anexelor la prezentul regulament.

(22) Măsurile necesare pentru punerea în aplicare a prezentului regulament trebuie adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei[11].

(23) Comisia trebuie să prezinte un raport privind punerea în aplicare a prezentului regulament după cinci ani de la intrarea în vigoare a acestuia.

(24) Prezentul regulament respectă drepturile fundamentale și principiile consacrate în Carta Drepturilor Fundamentale a Uniunii Europene, în special articolul 8, care prevede că orice persoană are dreptul la protecția datelor cu caracter personal care o privesc,

ADOPTĂ PREZENTUL REGULAMENT:

Articolul 1 Obiect

Prezentul regulament stabilește procedurile și condițiile necesare pentru o inițiativă a cetățenilor, astfel cum se prevede la articolul 11 din Tratatul privind Uniunea Europeană și la articolul 24 din Tratatul privind funcționarea Uniunii Europene.

Articolul 2 Definiții

În sensul prezentului regulament, se aplică următoarele definiții:

1. „inițiativa cetățenilor” înseamnă o inițiativă, prezentată Comisiei în conformitate cu prezentul regulament, prin care Comisia este invitată să prezinte, în sfera competențelor sale, orice propunere corespunzătoare privind chestiuni pentru care cetățenii consideră că este nevoie de un act legislativ al Uniunii în vederea punerii în aplicare a tratatelor, care a fost susținută de cel puțin un milion de semnatari eligibili provenind din cel puțin o treime din toate statele membre;

2. „semnatari” înseamnă cetățeni ai Uniunii care au sprijinit o anumită inițiativă a cetățenilor prin completarea unei declarații de susținere a inițiativei respective;

3. „organizator” înseamnă o persoană fizică sau juridică sau o organizație responsabilă de pregătirea inițiativei cetățenilor și de prezentarea acesteia în atenția Comisiei.

Articolul 3 Dispoziții privind organizatorul și semnatarii

1. Atunci când organizatorul este o persoană fizică, aceasta trebuie să fie cetățean al Uniunii și să fi împlinit vârsta care îi conferă drept de vot în alegerile europene.

Atunci când organizatorul este o persoană juridică sau o organizație, aceasta trebuie să aibă sediul într-un stat membru. Organizațiile care în temeiul legislației naționale aplicabile nu au personalitate juridică desemnează reprezentanți care sunt în măsură să preia obligații juridice în nume propriu și să își asume responsabilitatea pentru acestea.

2. Pentru a putea susține o inițiativă propusă de cetățeni, semnatarii trebuie să fie cetățeni ai Uniunii și să fi împlinit vârsta care le conferă dreptul de vot în alegerile europene.

Articolul 4 Înregistrarea unei inițiative propuse de cetățeni

1. Înainte de a începe colectarea declarațiilor de susținere de la semnatarii unei inițiative propuse de cetățeni, organizatorul trebuie să înregistreze propunerea în registrul Comisiei, furnizând informațiile stabilite în anexa II, în special în ceea ce privește obiectul și obiectivele propunerii, precum și sursele de finanțare și de sprijin pentru respectiva inițiativă propusă de cetățeni.

Informațiile sunt furnizate într-una din limbile oficiale ale Uniunii, într-un registru online pus la dispoziție de Comisie în acest scop (denumit în continuare „registrul”).

2. Cu excepția cazurilor prevăzute la alineatele (3) și (4), Comisia înregistrează fără întârziere inițiativa propusă cu un număr de înregistrare unic și trimite o confirmare organizatorului.

3. Inițiativele propuse de cetățeni, care pot fi considerate, în mod întemeiat, ca fiind neadecvate din cauza caracterului lor abuziv sau lipsit de seriozitate nu se înregistrează.

4. Comisia respinge înregistrarea inițiativelor propuse de cetățeni care sunt vădit contrare valorilor Uniunii.

5. O inițiativă propusă de cetățeni care a fost înregistrată va fi publicată în registru.

Articolul 5 Proceduri și condiții pentru colectarea declarațiilor de susținere

1. Organizatorul este răspunzător de colectarea de la semnatari a declarațiilor necesare de susținere a unei inițiative propuse de cetățeni, care a fost înregistrată în conformitate cu articolul 4.

În acest scop, poate fi utilizat orice formular de declarație de susținere care este conform cu modelul prezentat în anexa III. Organizatorul completează formularele potrivit indicaților prezentate în anexa III înainte de a începe să colecteze declarațiile de susținere de la semnatari. Informațiile prezentate în formulare trebuie să corespundă informațiilor menționate în registru.

2. Organizatorul poate colecta declarații de susținere pe suport de hârtie și în format electronic. Articolul 6 se aplică atunci când declarațiile de susținere sunt colectate în format electronic.

3. Semnatarii trebuie să completeze formularele de declarații de susținere puse la dispoziție de către organizator.

Semnatarii pot susține o anumită inițiativă propusă de cetățeni numai o singură dată.

4. Toate declarațiile de susținere se colectează după data de înregistrare a inițiativei propuse și în termen de cel mult 12 luni.

Articolul 6 Sisteme de colectare online

1. Atunci când declarațiile de susținere sunt colectate electronic, datele obținute prin sistemul de colectare online se stochează pe teritoriul unui stat membru. Modelele de declarație de susținere pot fi adaptate în scopul colectării electronice.

2. Înainte de a începe colectarea declarațiilor de susținere de la semnatari, organizatorul asigură conformitatea sistemului de colectare online utilizat în acest scop cu dispozițiile de la alineatul (4). În orice moment, organizatorul poate solicita autorităților competente relevante din statul membru în care datele colectate sunt sau vor fi stocate să certifice conformitatea sistemului de colectare online cu dispozițiile respective. În orice caz, organizatorul solicită certificarea înainte de a prezenta declarațiile de susținere spre verificare în conformitate cu articolul 9.

3. Atunci când sistemul de colectare online corespunde dispozițiilor la care se face referire la alineatul (4), autoritatea competentă eliberează, în termen de o lună, un certificat conform cu modelul prezentat în anexa IV. Până la adoptarea specificațiilor tehnice menționate la alineatul (5), autoritatea competentă aplică specificațiile tehnice naționale corespunzătoare pentru evaluarea conformității sistemului de colectare online cu alineatul (4).

Statele membre recunosc certificatele eliberate de autoritățile competente din alte state membre.

4. Sistemele de colectare online trebuie să dispună de caracteristicile tehnice și de securitate adecvate pentru a asigura că:

a. numai persoanele fizice pot depune un formular de declarație de susținere online;

b. identitatea persoanei în cauză poate fi verificată;

c. datele furnizate online sunt stocate în siguranță pentru a se asigura, inter alia , că acestea nu pot fi modificare sau utilizate în orice alt scop decât cel indicat, și anume susținerea unei anumite inițiative a cetățenilor, și pentru a proteja datele cu caracter personal împotriva distrugerii accidentale sau ilegale, pierderii accidentale, modificării, dezvăluirii neautorizate sau accesului neautorizat;

d. sistemul poate genera declarații de susținere individuale într-o formă care să fie conformă cu modelul prevăzut în anexa III, pentru ca statele membre să își poată exercita controlul asupra acestora în conformitate cu articolul 9 alineatul (2).

5. În termen de 12 luni de la intrarea în vigoare a prezentului regulament, Comisia adoptă specificațiile tehnice de punere în aplicare a alineatului (4), în conformitate cu procedura de reglementare prevăzută la articolul 19 alineatul (2).

Articolul 7 Numărul minim de semnatari pentru fiecare stat membru

1. Semnatarii unei inițiative a cetățenilor trebuie să provină din cel puțin o treime din statele membre.

2. Într-o treime din statele membre, semnatarii trebuie să reprezinte cel puțin numărul minim de cetățeni prevăzut în anexa I.

3. Se consideră că semnatarii provin din statul membru care a eliberat documentul de identificare menționat în declarația de susținere semnată de aceștia.

Articolul 8 Decizia privind admisibilitatea unei inițiative propuse de cetățeni

1. După colectarea a 300 000 de declarații de susținere în conformitate cu articolul 5 de la semnatari provenind din cel puțin trei state membre, organizatorul va prezenta Comisiei o cerere în vederea unei decizii privind admisibilitatea inițiativei propuse de cetățeni. În acest scop, organizatorul utilizează formularul prezentat în anexa V.

2. În termen de două luni de la primirea cererii la care se face referire la alineatul (1), Comisia ia o decizie privind admisibilitatea. Inițiativa propusă de cetățeni se consideră admisibilă dacă îndeplinește următoarele condiții:

a. se referă la o chestiune pentru care poate fi adoptat un act legislativ al Uniunii în scopul punerii în aplicare a tratatelor și

b. se încadrează în sfera de competență a Comisiei pentru prezentarea unei propuneri.

3. Decizia la care se face referire la alineatul (2) se notifică organizatorului inițiativei propuse de cetățeni și se publică.

Articolul 9 Dispoziții privind verificarea și certificarea declarațiilor de susținere de către statele membre

1. După colectarea de la semnatari a declarațiilor de susținere necesare, în conformitate cu articolele 5 și 7, și cu condiția unei decizii pozitive a Comisiei cu privire la admisibilitatea inițiativei propuse de cetățeni în conformitate cu articolul 8, organizatorul prezintă declarațiile de susținere, pe suport de hârtie sau în format electronic, autorităților competente relevante menționate la articolul 14 spre verificare și certificare. În acest scop, organizatorul utilizează formularul prezentat în anexa VI.

Organizatorul prezintă declarațiile de susținere statului membru care a eliberat documentul de identificare menționat în declarațiile respective.

2. În termen de cel mult trei luni, autoritățile competente verifică, pe baza unor controale corespunzătoare, declarațiile de susținere care i-au fost prezentate și eliberează organizatorului un certificat conform cu modelul prezentat în anexa VII, care certifică numărul de declarații de susținere valide pentru statul membru respectiv.

3. Certificatul menționat la alineatul (2) se eliberează gratuit.

Articolul 10 Prezentarea unei inițiative a cetățenilor în atenția Comisiei

După obținerea certificatelor menționate la articolul 9 alineatul (2) și sub rezerva respectării tuturor procedurilor și condițiilor relevante prevăzute în prezentul regulament, organizatorul poate prezenta Comisiei inițiativa cetățenilor.

În scopul prezentului articol, organizatorul utilizează formularul prezentat în anexa VIII și depune formularul completat, însoțit de copii, pe suport de hârtie sau în format electronic, ale certificatelor la care se face referire în primul paragraf.

Comisia poate solicita certificatele respective în original.

Articolul 11 Procedura de examinare a unei inițiative a cetățenilor de către Comisie

1. La primirea unei inițiative a cetățenilor în conformitate cu articolul 10, Comisia:

a. publică fără întârziere inițiativa cetățenilor pe site-ul său internet;

b. examinează inițiativa cetățenilor și, în termen de 4 luni, își prezintă concluziile într-o comunicare privind inițiativa respectivă, acțiunile pe care intenționează să le întreprindă și, dacă este cazul, motivele care stau la baza acestor acțiuni.

2. Comunicarea la care se face referire la alineatul (1) litera (b) se notifică organizatorului inițiativei cetățenilor, precum și Parlamentului European și Consiliului și se publică.

Articolul 12 Protecția datelor cu caracter personal

În prelucrarea datelor cu caracter personal în conformitate cu prezentul regulament, organizatorul unei inițiative a cetățenilor și autoritățile competente din statele membre se conformează dispozițiilor Directivei 95/46/CE și dispozițiilor naționale adoptate în temeiul acesteia.

În vederea prelucrării datelor cu caracter personal, organizatorul unei inițiative a cetățenilor și, respectiv, autoritățile competente desemnate în conformitate cu articolul 14 alineatul (2) sunt considerați operatori de date în conformitate cu articolul 2 alineatul (d) din Directiva 95/46/CE.

Organizatorul distruge toate declarațiile de susținere primite în favoarea unei anumite inițiative a cetățenilor și orice copie a acestora în termen de cel mult o lună de la prezentarea inițiativei respective în atenția Comisiei în conformitate cu articolul 10 sau în termen de 18 luni de la data de înregistrare a inițiativei propuse de cetățeni, reținându-se termenul cel mai scurt.

Autoritatea competentă distruge toate declarațiile de susținere și toate copiile acestora pe care le-a primit în scopul efectuării verificărilor în conformitate cu articolul 9 alineatul (2), în termen de cel mult o lună de la eliberarea certificatului la care se face referire la articolul respectiv.

Organizatorul pune în aplicare măsurile tehnice și organizatorice adecvate pentru protejarea datelor cu caracter personal împotriva distrugerii accidentale sau ilegale, pierderii accidentale, modificării, dezvăluirii neautorizate sau accesului neautorizat, în special atunci când prelucrarea presupune transmiterea datelor într-o rețea, precum și împotriva oricărei alte forme de prelucrare ilegală.

Articolul 13 Răspundere

Statele membre asigură că organizatorii rezidenți sau stabiliți pe teritoriul lor răspund, în temeiul dreptului civil sau penal din statul respectiv, pentru încălcarea prezentului regulament și, în special, pentru:

a. declarațiile false date de organizatori;

b. nerespectarea cerințelor privind sistemele de colectare online;

c. utilizarea frauduloasă a datelor.

Articolul 14 Autoritățile competente din statele membre

1. În scopul punerii în aplicare a articolului 6 alineatul (3), statele membre desemnează autorități competente responsabile de eliberarea certificatelor menționate la articolul respectiv.

2. În scopul punerii în aplicare a articolului 9 alineatul (2), fiecare stat membru desemnează o autoritate competentă responsabilă de coordonarea procesului de verificare a declarațiilor de susținere și de eliberarea certificatelor menționate la articolul respectiv.

3. În termen de cel mult trei luni de la intrarea în vigoare a prezentului regulament, statele membre transmit Comisiei denumirea și adresa autorităților competente.

4. Comisia pune la dispoziția publicului lista autorităților competente.

Articolul 15 Modificarea anexelor

Comisia poate adopta, prin acte delegate în conformitate cu articolele 16, 17 și 18, modificări ale anexelor la prezentul regulament.

Articolul 16 Exercitarea delegării

1. Competențele de a adopta actele delegate menționate la articolul 15 îi este conferită Comisiei pentru o perioadă de timp nedeterminată.

2. De îndată ce adoptă un act delegat, Comisia îl notifică simultan Parlamentului European și Consiliului.

3. Competențele de a adopta acte delegate îi este conferită Comisiei sub rezerva condițiilor prevăzute la articolele 17 și 18.

Articolul 17 Revocarea delegării

1. Delegarea de competențe menționată la articolul 15 poate fi revocată în orice moment de Parlamentul European sau de Consiliu.

2. Instituția care a inițiat o procedură internă pentru a decide să revoce delegarea de competențe informează cealaltă instituție și Comisia cu suficient timp înainte de adoptarea unei decizii finale, indicând competențele delegate care ar putea face obiectul unei revocări, precum și motivele revocării.

3. Decizia de revocare pune capăt delegării competențelor specificate în decizie. Aceasta intră în vigoare imediat sau la o dată ulterioară, menționată în decizie și nu aduce atingere valabilității actelor delegate care sunt deja în vigoare. Decizia se publică în Jurnalul Oficial al Uniunii Europene .

Articolul 18 Obiecțiuni la actele delegate

1. Parlamentul European și Consiliul pot prezenta obiecțiuni cu privire la actul delegat într-o perioadă de două luni de la data notificării. La inițiativa Parlamentului European sau a Consiliului, această perioadă se prelungește cu o lună.

2. În cazul în care, la expirarea perioadei respective, nici Parlamentul European, nici Consiliul nu au prezentat obiecțiuni la actul delegat, acesta se publică în Jurnalul Oficial al Uniunii Europene și intră în vigoare la data prevăzută în actul respectiv.

Actul delegat poate fi publicat în Jurnalul Oficial al Uniunii Europene și intră în vigoare înainte de expirarea perioadei respective dacă atât Parlamentul European, cât și Consiliul au informat Comisia cu privire la intenția lor de a nu prezenta obiecțiuni.

3. În cazul în care Parlamentul European sau Consiliul prezintă obiecțiuni la un act delegat, acesta nu intră în vigoare. Instituția care formulează obiecțiuni la un act delegat prezintă motivele care au stat la baza acestora.

Articolul 19 Comitetul

1. În scopul punerii în aplicare a articolului 6 alineatul (5), Comisia este asistată de un comitet.

2. Atunci când se face trimitere la prezentul alineat, se aplică articolele 5 și 7 din Decizia 1999/468/CE, având în vedere dispozițiile articolului 8 din respectiva decizie.

Termenul prevăzut la articolul 5 alineatul (6) din Decizia 1999/468/CE se stabilește la trei luni.

Articolul 20 Notificarea măsurilor naționale

Fiecare stat membru prezintă Comisiei o notificare a dispozițiilor specifice pe care le adoptă în vederea punerii în aplicare a prezentului regulament.

Comisia informează celelalte state membre cu privire la acestea.

Articolul 21 Clauza de revizuire

În termen de cinci ani de la intrarea în vigoare a prezentului regulament, Comisia prezintă Parlamentului European și Consiliului un raport privind punerea în aplicare a acestuia.

Articolul 22 Intrare în vigoare și punere în aplicare

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Parlamentul European Pentru Consiliu

Președintele Președintele

ANEXA I Numărul minim de semnatari pentru fiecare stat membru

Austria | 14 250 |

Belgia | 16 500 |

Bulgaria | 13 500 |

Cipru | 4 500 |

Republica Cehă | 16 500 |

Danemarca | 9 750 |

Estonia | 4 500 |

Finlanda | 9 750 |

Franța | 55 500 |

Germania | 72 000 |

Grecia | 16 500 |

Ungaria | 16 500 |

Irlanda | 9 000 |

Italia | 54 750 |

Letonia | 6 750 |

Lituania | 9 000 |

Luxemburg | 4 500 |

Malta | 4 500 |

Țările de Jos | 19 500 |

Polonia | 38 250 |

Portugalia | 16 500 |

România | 24 750 |

Slovacia | 9 750 |

Slovenia | 6 000 |

Spania | 40 500 |

Suedia | 15 000 |

Regatul Unit | 54 750 |

ANEXA II Informațiile necesare pentru înregistrarea unei inițiative propuse de cetățeni

Pentru a înregistra o inițiativă propusă de cetățeni în registrul Comisiei, trebuie furnizate următoarele informații:

1. titlul inițiativei propuse de cetățeni, în cel mult 100 de caractere;

2. obiectul inițiativei, în cel mult 200 de caractere;

3. descrierea, în cel mult 500 de caractere, a obiectivelor propunerii față de care Comisia este invitată să acționeze;

4. temeiul juridic din tratate în baza căruia Comisia poate acționa;

5. numele complet, adresa poștală și adresa de e-mail ale organizatorului sau, în cazul unei persoane juridice sau al unei organizații, ale reprezentantului legal;

7. toate sursele de finanțare și de sprijinire a inițiativei propuse la momentul înregistrării.

Organizatorii pot furniza, într-o anexă, informații mai detaliate privind obiectul, obiectivele și contextul inițiativei propuse de cetățeni. De asemenea, organizatorii pot pune la dispoziție un proiect de text legislativ, dacă doresc.

ANEXA IIIFormular de declarație de susținere

Caseta 1: (a se completa în prealabil de către organizator) 1. Numărul de înregistrare atribuit de Comisie*: 2. Data înregistrării*: 3. Adresa de internet a inițiativei propuse de cetățeni în registrul Comisiei*: |

Caseta 2: (a se completa în prealabil de către organizator) 1. Titlul inițiativei propuse de cetățeni*: (maximum 100 de caractere) 2. Obiectul*: (obiectul ar trebui să fie cât mai clar posibil) (maximum 200 de caractere) 3. Descrierea principalelor obiective ale inițiativei propuse de cetățeni*: (maximum 500 de caractere) 4. Numele și adresa organizatorului*: 5. Site-ul inițiativei propuse de cetățeni*: |

Caseta 3: (a se completa de către semnatar) 1. Numele semnatarului Prenume*:………………………Nume*: 2. Adresa: Strada: Cod poștal: Oraș*: Țara*: 3. E-mail: 4. Data și locul nașterii*: Data nașterii: Locul și țara: 5. Cetățenia*: 6. Numărul personal de identificare*: Tipul de număr de identificare/document de identitate*: Carte națională de identitate: Pașaport: Securitate socială: Statul membru care a eliberat numărul de identificare/documentul de identitate*: 7. Certific prin prezenta că informațiile prezentate în acest formular sunt corecte și că am susținut această inițiativă propusă de cetățeni numai o singură dată*. Data și semnătura semnatarului*(: ……….. |

*: rubrici obligatorii ( : semnătura nu este necesară atunci când formularul este depus electronic

ANEXA IV Certificat de confirmare a conformității unui sistem de colectare online cu Regulamentul xxxx/xxxx

[….] (denumirea autorității competente) din [….] (statul membru), certifică prin prezenta că sistemul de colectare online [….] (adresa de internet) utilizat pentru colectarea în format electronic a declarațiilor de susținere pentru inițiativa cetățenilor cu numărul de înregistrare [….] este conform cu dispozițiile relevante din Regulamentul xxxx/xxxx.

Data, semnătura și parafa oficială a autorității competente:

ANEXA VFormular de solicitare a unei decizii privind admisibilitatea unei inițiative propuse de cetățeni

1. Titlul inițiativei cetățenilor*:

2. Numărul de înregistrare atribuit de Comisie*:

3. Data înregistrării*:

4. Numărul de declarații de susținere primite*:

5. Numărul de semnatari pentru fiecare stat membru*:

Cheltuieli administrative neincluse în suma de referință[12] |

Resurse umane și cheltuieli conexe (CND) | 8.2.5 | a | 0,244 | 0,244 | 0,244 | 0,244 | 0,244 |

Costuri administrative, altele decât resursele umane și costurile conexe, neincluse în suma de referință (CND) | 8.2.6 | b | 0,540 | 0,150 | 0,110 | 0,110 | 0,110 |

Costul financiar indicativ total al acțiunii

TOTAL CA, inclusiv costul resurselor umane | a+b | 0,784 | 0,394 | 0,354 | 0,354 | 0,354 |

TOTAL CP, inclusiv costul resurselor umane | a+b | 0,784 | 0,394 | 0,354 | 0,354 | 0,354 |

4.1.2. Compatibilitatea cu programarea financiară

n/a

4.1.3. Implicațiile financiare asupra veniturilor

n/a

4.2. Resurse umane ENI

n/a

5. CARACTERISTICI ȘI OBIECTIVE

5.1. Obiective de îndeplinit pe termen scurt sau lung

Punerea în aplicare a dispozițiilor prevăzute la articolul 24 cu privire la inițiativa cetățenilor din Tratatul privind funcționarea Uniunii Europene.

În primul an, se va crea un site care va cuprinde un registru în vederea punerii în aplicare a articolului 4 privind înregistrarea inițiativelor propuse de cetățeni. Ulterior, este necesar ca acest site să fie întreținut.

În primii doi ani, un comitet format din reprezentanți ai tuturor statelor membre se va reuni de patru ori pentru a asista Comisia în ceea ce privește adoptarea specificațiilor tehnice pentru punerea în aplicare a articolului 6 alineatul (4) privind sistemele de colectare online.

5.2 Valoarea adăugată a implicării comunitare, coerența propunerii cu alte instrumente financiare și eventuala sinergie

n/a

5.3 Obiective, rezultate preconizate și indicatori aferenți acestora care fac obiectul propunerii în cadrul gestiunii pe activități (ABM)

n/a

5.4. Modalități de punere în aplicare (cu titlu indicativ)

Gestiune centralizată direct de către Comisie

6. MONITORIZARE ȘI EVALUARE

6.1. Sistem de monitorizare

Gestionarea zilnică a registrului va necesita o monitorizare permanentă de către personalul Comisiei. Este posibil ca numărul solicitărilor de înregistrare a inițiativelor propuse să fie ridicat. Personalul Comisiei va trebui să filtreze inițiativele care pot fi considerate, în mod întemeiat, ca fiind neadecvate.

6.2. Evaluare

A avut loc o consultare publică sub forma unei cărți verzi. În termen de cinci ani de la intrarea în vigoare a regulamentului, Comisia prezintă Parlamentului European și Consiliului un raport privind punerea în aplicare a acestuia.

7. MĂSURI ANTIFRAUDĂ

N/A

8. DETALII PRIVIND RESURSELE

8.1. Obiectivele propunerii din punct de vedere al costurilor financiare

n/a

8.2. Cheltuieli administrative

8.2.1. Numărul și tipul resurselor umane

Tipuri de posturi | Personal care urmează să fie alocat pentru gestionarea acțiunii prin utilizarea resurselor existente și/sau suplimentare (număr de posturi/ENI) |

Anul 2010 | Anul 2011 | Anul 2012 | Anul 2013 | Anul 2014 | 2015 și anii următori |

Funcționari sau agenți temporari[13] (XX 01 01) | AD | 1 | 1 | 1 | 1 | 1 | 1 |

AST | 1 | 1 | 1 | 1 | 1 | 1 |

TOTAL | 2 | 2 | 2 | 2 | 2 | 2 |

8.2.2. Descrierea sarcinilor care decurg din acțiune

1 AD: responsabil de coordonarea activităților legate de inițiativele cetățenilor, de monitorizarea registrului, de gestionarea întrebărilor relevante din partea serviciilor și a cetățenilor, precum și de urmărirea și de monitorizarea punerii în aplicare a regulamentului.

1 AST: gestionarea registrului - Helpdesk

8.2.3. Originea resurselor umane (statutare)

Posturi care urmează să fie redistribuite pe baza resurselor existente în cadrul serviciului în cauză (redistribuire internă)

8.2.4. Alte cheltuieli administrative incluse în suma de referință

n/a

8.2.5. Costuri financiare ale resurselor umane și costuri conexe neincluse în suma de referință

milioane EUR (cu 3 zecimale)

Tip de resurse umane | 2010 | 2011 | 2012 | Anul 2013 | Anul 2014 | Anul 2015 și anii urm. |

Funcționari și agenți temporari (XX 01 01) | 0,244 | 0,244 | 0,244 | 0,244 | 0,244 | 0,244 |

Personal finanțat prin articolul XX 01 02 (auxiliari, END, agenți contractuali etc.) (se indică linia bugetară) |

Costul total al resurselor umane și costuri conexe (NEINCLUSE în suma de referință) | 0,244 | 0,244 | 0,244 | 0,244 | 0,244 | 0,244 |

Calcul – Funcționari și agenți temporari

2 membri ai personalului pentru care sunt necesare costuri de 122 000 € pe an

Calcul – Personal finanțat prin articolul xx 01 02

NA

8.2.6 Alte cheltuieli administrative neincluse în suma de referință

milioane EUR (cu 3 zecimale) |

2010 | 2011 | 2012 | 2013 | 2014 | 2015 și anii urm. | TOTAL |

XX 01 02 11 01 – Delegații |

XX 01 02 11 02 – Reuniuni și conferințe |

XX 01 02 11 03 - Comitete | 0,040 | 0,040 | 0,080 |

XX 01 02 11 04 – Studii și consultări |

XX 01 02 11 05 - Sisteme de informații | 0,500 | 0,110 | 0,110 | 0,110 | 0,110 | 0,110 | 1,050 |

2. Total Alte cheltuieli de gestiune (XX 01 02 11) |

Total cheltuieli administrative, altele decât cele pentru resursele umane și costurile conexe (NEINCLUSE în suma de referință) | 0,540 | 0,150 | 0,110 | 0,110 | 0,110 | 0,110 | 1,130 |

Calcul - Alte cheltuieli administrative neincluse în suma de referință

Două reuniuni pe an cu 27 de participanți și costuri medii de 740 € pe participant pe reuniune

Dezvoltarea sistemului informatic: în 2010: este necesară suma de 500 000 € pentru dezvoltarea și crearea sistemului; 2011 și anii următori: este necesar ca sistemul să fie întreținut și să se efectueze adaptările necesare.

Necesarul de resurse umane și administrative se acoperă în cadrul alocării deja acordate pentru gestionarea acestei acțiuni și/sau redistribuite în cadrul DG-ului, la care se adaugă, după caz, orice alocare suplimentară care ar putea fi acordată DG-ului responsabil de gestionarea în cadrul procedurii de alocare anuală, având în vedere restricțiile bugetare.

[1] Carte verde privind inițiativa cetățenilor europeni - COM(2009) 622.

[2] Articol 20 din Tratatul privind Uniunea Europeană.

[3] Pe baza componenței Parlamentului European convenite cu ocazia conferinței interguvernamentale din 2007.

[4] JO L 281, 23.11.1995, p. 31.

[5] JO L 8, 12.1.2001, p. 1.

[6] JO C , , p.

[7] JO C , , p.

[8] JO C , , p.

[9] JO L 281, 23.11.1995, p. 31.

[10] JO L 8, 12.1.2001, p. 1.

[11] JO L 184, 17.7.1999, p. 23.

[12] Cheltuieli care intră sub incidența capitolului xx 01, cu excepția articolelor xx 01 04 sau xx 01 05.

[13] Al căror cost NU este acoperit de suma de referință.